Kommissionens forordning (EF) nr. 1961/2000

af 15. september 2000

om ændring af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2), særlig artikel 26, stk. 3, artikel 30 og artikel 31, stk. 14, og

ud fra følgende betragtninger:

(1) I artikel 10 i Kommissionens forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter(3), ændret ved forordning (EF) nr. 1596/1999(4), er der fastsat særlige foranstaltninger for at sikre kontrol med licensudstedelsen, især mulighed for at suspendere licensudstedelsen. Erfaringen viser, at muligheden for at suspendere indgivelsen af ansøgninger bør udvides for at undgå unødige operationer for de erhvervsdrivende, de nationale myndigheder og Kommissionen.

(2) Ved artikel 15 i forordning (EF) nr. 174/1999 blev eksportrestitutionerne differentieret efter destinationszone for ost. Som følge af ændringerne af restitutionssatserne for nogle af disse destinationer bør fastlæggelsen af de pågældende zoner tilpasses.

(3) I artikel 20 i forordning (EF) nr. 174/1999 er der fastsat bestemmelser for udførsel af ost til USA i forbindelse med visse toldkontingenter. Selv om restitutionssatserne for visse oste, der udføres til USA, siden den 1. juli 2000 er sat til 0, er fremlæggelse af en eksportlicens og stillelse af en sikkerhed nødvendig for disse udførsler, for at ordningen kan fungere tilfredsstillende. De pågældende bestemmelser bør ændres i denne retning.

(4) Det bør præciseres, at tildelingen af licenser på grundlag af kriterierne i artikel 20, stk. 3, besluttes efter proceduren i artikel 42 i forordning (EF) nr. 1255/1999.

(5) Da ansøgninger om de i artikel 20 omhandlede eksportlicenser skal indgives senest i midten af september 2000, bør forordningen straks træde i kraft.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I forordning (EF) nr. 174/1999 foretages følgende ændringer:

1. Artikel 10 affattes således:

"Artikel 10

1. Eksportlicenserne udstedes den femte arbejdsdag efter indgivelsen af ansøgningen, hvis de mængder, som der er ansøgt om licenser for, er blevet meddelt i overensstemmelse med artikel 9, stk. 1, i Kommissionens forordning (EF) nr. 1498/1999(5), og der ikke er truffet særforanstaltninger som nævnt i stk. 3, første afsnit, litra a) og b), inden fristens udløb.

2. Det kan besluttes at træffe en eller flere af de i stk. 3 fastsatte særforanstaltninger, hvis udstedelsen af licenser:

a) ville medføre eller risikerer at medføre en overskridelse af de disponible budgetmidler eller en overskridelse af de maksimale mængder, der kan udføres med restitution, for den pågældende 12-månedersperiode eller for en kortere periode, som nærmere skal fastlægges efter artikel 11

eller

b) ikke ville kunne sikre kontinuiteten i udførslerne i den resterende del af den pågældende periode

eller

c) ville medføre en konkurrenceforvridning mellem de erhvervsdrivende.

Ved anvendelse af første afsnit tages der for det pågældende produkt bl.a. hensyn til samhandelens sæsonbestemte karakter, markedssituationen og især udviklingen i markedspriserne og de heraf følgende eksportbetingelser.

3. I de i stk. 2 nævnte tilfælde kan Kommissionen for det eller de berørte produkter beslutte:

a) helt eller delvist at afvise de indgivne ansøgninger, som der endnu ikke er udstedt eksportlicenser for

b) at anvende en tildelingskoefficient på de mængder, der er ansøgt om. Anvendes der en koefficient på under 0,4 på de mængder, der er ansøgt om, kan den pågældende inden for en frist på tre arbejdsdage efter den dag, hvor beslutningen om koefficientens fastsættelse offentliggøres, anmode om, at hans licensansøgning annulleres, og at sikkerheden frigives

c) at suspendere indgivelsen af ansøgninger om licenser i indtil fem arbejdsdage.

Kommissionen kan desuden efter proceduren i artikel 42 i forordning (EF) nr. 1255/1999 beslutte:

a) at suspendere indgivelsen af ansøgninger om licenser for det eller de berørte produkter i en periode på over fem arbejdsdage

b) efter perioden for suspension af indgivelse af ansøgninger eller efter afvisning af ansøgninger at fastsætte restitutioner ved licitation for produkter henhørende under KN-kode 0402 10 19, 0405 10 90, 0405 90 10, 0405 90 90 og 0405 10 19. Licenserne udstedes i overensstemmelse hermed."

2. Artikel 15, stk. 3, affattes således:

"3. Med henblik på anvendelse af stk. 1 fastlægges følgende zoner:

- zone I: destinationskoderne 055, 060, 070 og 091 til 096 (inklusive)

- zone II: destinationskoderne 072 til 083 (inklusive)

- zone III: destinationskode 400

- zone IV: alle andre destinationskoder."

3. I artikel 20 foretages følgende ændringer:

a) Stk. 2, første afsnit, affattes således:

"2. Ved hver udførsel af ost til USA i forbindelse med de i stk. 1 omhandlede kontingenter skal der fremlægges en eksportlicens.

Eksportørerne kan inden for en frist, der nærmere skal fastsættes, ansøge om en foreløbig eksportlicens for udførsel af de i stk. 1 omhandlede produkter i det efterfølgende kalenderår mod at stille sikkerhed på et beløb, der svarer til 50 % af den i overensstemmelse med artikel 9 fastsatte sats, dog mindst 9 EUR/100 kg."

b) Den indledende sætning i stk. 3 ændres som følger:

"3. Ansøges der som om foreløbige licenser for produktmængder, der overstiger et af de i stk. 1 omhandlede kontingenter for det pågældende år, kan Kommissionen efter proceduren i artikel 42 i forordning (EF) nr. 1255/1999:"

c) Stk. 11 affattes således:

"11. Bestemmelserne i kapitel I anvendes for de endelige licenser undtagen bestemmelserne i første punktum i artikel 1, stk. 1, og artikel 10. Licensernes gyldighedsperiode som fastsat i artikel 6 må dog ikke overskride udgangen af det pågældende år."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. september 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

(3) EFT L 20 af 27.1.1999, s. 8.

(4) EFT L 188 af 21.7.1999, s. 39.

(5) EFT L 174 af 9.7.1999, s. 3.